Calgary - Stettler - Camrose - Edmonton - Three Hills - Calgary Stampede - Jasper - Prince George - Prince Rupert - Queen Charlotte Island - Prince Rupert - New Hazelton - Prince George    Puh Zyt, dass i wieder mal aen Bricht uf d'Homepage toeggele..=)  Also nach Banff isch oisi Reis wiiter nach Calgary gange, wo mer vom 29. Juni bis am 2. Juli bliebe sind. Calgary isch ae mega laessigi Stadt und d'Luet sind uh fruendlich. Mir haend aen Usflug zum Olympic Park unternah. Mer haend choene d'Original Bobbahn und Skischanze bewundere, wo im Jahr 1988 d'Winterolympiade stattgfunde haet. Huch sit i uf daere riesige  Skischanze gstande bin, bewundere ich dae Simon Amman und Co. Doet moecht i nie muesse abegumpe, das isch echt crazy!;-) Am 1. July haemer denn in Calgary dae Canada Day gfiieret. Ueberall isch Faescht gsi und am Abig haets nebed ame Konzert au aes 20minuetigs Fuerwerk gaeh!  Am 2. Juli isch denn oisi Reis wiiter nach Stettler gange. Dae Ort isch vom Carl Stettler us Eggiwil BE im Jahr 1903 gruendet worde. Um x-Egge ume simer mit ihm verwandt, drum han i unbedingt aes Foti mit mir und "Welcome in  Stettler" welle;-)  Bereits am naechste Tag simer in Camrose itroffe, womer ois mit dae Dina und Catherine troffe haend. Sie beide sind wie mir in Vancouver i Schuel gange. Zaeme simer am 4. Juli nach Edmonton gfahre und haend dae Tag im groesste Shopping Mall vodae Welt verbracht. Ueber 800 Laede, aen Wasserpark, Kino, Hotel, Casino, Iisfeld, etc. befindet sich i daem Shopping Center! Ach eifach aen Traum gsi fuer ois Fraue, aber aen Albtraum fuer Kreditcharte=)  Oises gstopfte Programm isch bereits am  noechste Tag wiiter gange. Denn simer vo Edmonton nach Three Hills gfahre. Das isch aes munzigs Kaff 40min vo Drumheller entfernt. Dina und ich haend denn s'Auto gschnappet und sind nach Drumheller gfahre. Wow die einzigartig Canyonlandschaft isch eifach fantastisch gsi! Doet haends anschienend uh viil Dinosaurierknoeche etc gfunde. Aber sonen Dinosaurus Rex isch ois zum Glueck nur in Plastik begegnet;-)  Bereits am 6. Juli simer wieder in Calgary acho. Z'vierte simer a die beruehmti Calgary Stampede.  Wow das isch eis vodae Kanada Highlights gsi. Ich muss dihei sofort afange Western Rite lerne und denn wanderi nach Kanada us und leb ufere Ranch mit Hunderti vo Roesser;-) Nanei so wit bin i nonig. Aber das Rodeo isch faszinierend gsi und au d'Eveningshow isch genial gsi. Ueber 3 Stunde Unterhaltig isch ois bote worde.  Am 8. Juli haemer ois vo dae Dina und Catherine verabschiedet und sind nach Jasper witergfahre. Am noechste Tag simer mit daene riesige Snowtrucks ufs Columbia Icefield. Brr isch no  recht chalt gsi uf daem Gletscher, was aber d'Japaner noed dra ghinderet haet, mit dae Flipflops und dae churze Hose atanze=) Uf dae Heifahrt nach Jasper haemer denn dae ersti Schwarzbaer gsichtet! Us ca 4 Meter Entfernig haemer Foetelis gschosse. Leider haet dae Baer nie zu ois glueget, was aber vilicht au besser so gsi isch...Bereits am 10. Juli simer nach Prince George dueset. Unterwegs im Mount Robson Provincial Park isch ois zwei Mal aen Schwarzbaer vorem Auto dure grennt! Mer sind natuerli absolut  fasziniert gsi und haend vo allne Siite usem Auto Fotene knipst. Was mer aber nie erwartet hetend isch, dass mer au no zwei riesigi Elks gsehnd! Ganz friedlich haends mit ihrne grosse Gweih nebed dae Strass graset.  Oisi Reis isch denn vo Prince George uf Prince Rupert wiiter gange. Mer sind i eim Tag die 720km gfahre, da mer Faehre nach Queen Charlotte Island am Fritigmorge haend welle verwuetsche. So simer bereits am Fritig, dae 13ti uf dae Faehre ghocket. Leider haets Wetter kehrt und aes isch chalt,  raegnerisch und stuermisch gsi. Also super Vorussetzige fuer ae ruhigi und agnehmi Seefahrt. Natuerli simer beidi Seechrank worde, aber da Crew ueberall Kotztuetene verteilt haet, glaubi simer noed die einzige gsi=) Nach 6 Stunde simer aendli uf dae Insle acho. Am noechste Tag haemer zwei Velos gmietet und haend d'Insle chli erkundigt. Mer hand uh vil Wiiskopfseeadler gseh und sind am Namitag ines Haida Museum. Bereits am Abig am Elfi simer wieder mit dae Faehre zruggfahre. Die Nacht haemer noed wuerklech  bequem verbracht, so dass mer wieder in Prince Rupert z'erst go schlafe sind...  Uf dae Fahrt wieder zrug nach Prince George haemer in Hazelton uebernachtet. Doet cha mer ganz vili Totems go besichtige und aes haet aes mega haerzigs Doerfli, wo usgseht wie vor Hundert Jahr.    So das waers wieder mal vo minere Siite. Morn gaht oisi Reis wiiter richtig Whitehorse (Yukon). Ich han leider noed vo allne Ortschafte Fotene uf d'Homepage glade. Zeig oi gaern dihei mal alli x-hundert Foetelis=) Wuensch oi  ae schoeni Zyt und froi mi vo oi z'ghoere.    Liebs Gruessli  Martina